Udkast til bekendtgørelse om parkering på offentlige veje

I medfør af § 90, stk. 4 og 5, i lov nr. 1520 af 27. december 2014 om offentlige veje mv., og efter forhandling med justitsministeren, fastsættes:

**Kapitel 1**

**Formål**

**§ 1.** Bekendtgørelsen fastlægger rammerne for beslutninger om parkering på offentlige veje, herunder om dokumentation for betaling.

**Kapitel 2**

**Parkeringsbilletter**

**§ 2**. I områder, der ved lovlig skiltning eller afmærkning i henhold til bekendtgørelse om vejafmærkning og bekendtgørelse om anvendelse af vejafmærkning er anvist som betalingsparkeringsområder, skal der betales for parkering i overensstemmelse med, hvad der er gældende inden for det pågældende område.

*Stk. 2.* Vejmyndigheden kan bestemme, at der ikke skal opkræves betaling for parkering af bestemte trafikanttyper eller køretøjer med særlig anvendelse.

**§ 3.** Det er en betingelse for at opkræve betaling for en parkering, at det inden for en rimelig afstand fra enhver parkeringsplads i det omfattede område er muligt at betale for parkering. Der skal udstedes en parkeringsbillet til dokumentation herfor.

*Stk. 2.* Den, der parkerer, skal sikre, at parkeringsbilletten anbringes synligt umiddelbart inden for forruden. Der må ikke findes andre parkeringsbilletter eller andet, der kan forveksles med en parkeringsbillet for den aktuelle parkering.

*Stk. 3.* Det påhviler den, der parkerer at sikre, at parkeringsbilletten tydeligt skal kunne aflæses udefra.

**§ 4.** Parkeringen skal bringes til ophør senest ved udløbet af det tidsrum, som betalingen dækker. Parkeringsperioden kan forlænges ved betaling inden udløbet af den periode, der er betalt for, medmindre den højst tilladte parkeringstid herved overskrides.

**§ 5.** En parkeringsbillet, der ikke er tilknyttet et bestemt køretøj, kan overdrages til et andet køretøj.

**§ 6.** § 3 og § 5 finder ikke anvendelse, hvis der stilles elektroniske faciliteter til rådighed for betaling for parkering og dokumentation herfor, og en sådan facilitet anvendes i forbindelse med parkeringen.

**Kapitel 3**

**Parkeringslicenser**

**§ 7.** Vejmyndigheden kan for betalingsparkeringsområder udstede parkeringslicens, der giver ret til parkering uden betaling af parkeringsbillet.

*Stk. 2.* Parkeringslicenser skal anbringes i overensstemmelse med reglerne i § 3, stk. 2 og 3, samt § 6.

**Beboerlicens**

**§ 8.** Den, der er registret med adresse i folkeregisteret og er registeret som ejer eller bruger af et køretøj i det centrale register for motorkøretøjer, kan mod betaling få en beboerlicens, som giver ret til at parkere i et af vejmyndigheden nærmere afgrænset område nær personens bopæl.

*Stk. 2.* Vejmyndigheden kan differentiere betalingen mellem forskellige typer af beboerlicenser under hensyn til miljøet.

**Delebilslicens**

**§ 9.** Vejmyndigheden kan mod betaling udstede delebilslicens til fysiske og juridiske personer til delebiler, der overholder definitionen i stk. 2, som giver ret til at parkere i et af vejmyndigheden nærmere afgrænset område og tidsrum.

*Stk. 2.* Ved en delebil forstås et køretøj, som:

1. ikke er personligt ejet,
2. anvendes uden betalt chauffør,
3. er tilgængeligt for medlemmerne af en delebilsordning, og
4. kan benyttes uden indgåelse af nyt aftaleforhold ved hver brug.

*Stk. 3.* Vejmyndigheden kan differentiere betalingen mellem forskellige typer af delebilsordninger under hensyn til fremkommeligheden.

**Erhvervslicens**

**§ 10.** Vejmyndigheden kan mod betaling udstede erhvervslicens til virksomheder med cvr. nummer og adresse i betalingszonen, som giver ret til at parkere i et af vejmyndigheden nærmere afgrænset område, såfremt virksomheden er registeret som ejer af køretøjet i det centrale register for motorkøretøjer, og køretøjet udelukkende anvendes til erhvervsmæssigt brug

*Stk. 2.* Vejmyndigheden kan differentiere betalingen mellem forskellige typer af erhvervslicenser under hensyn til miljøet.

**Kapitel 5**

**Ikrafttrædelses bestemmelser**

**§ 11.** Bekendtgørelsen træder i kraft den 1. september 2015.

*Stk. 2.* Bekendtgørelse nr. 221 af 11. marts 2014 om anvendelse af parkeringsbilletter og parkeringslicenser mv. ophæves.